钦定古今图书集成/明伦汇编/官常典/第076卷 > 新安王伯固
## 钦定古今图书集成/明伦汇编/官常典/第076卷 > 新安王伯固

按《陈书》本传，“新安王伯固，字牢之，世祖之第五子也。
生而龟胸，目通精扬白，形状眇小而俊辩，善言论。天
嘉六年，立为新安郡王，邑二千户。废帝嗣立，为使持
节、都督南琅邪彭城东海三郡诸军事、云麾将军、彭
城琅邪二郡太守。寻入为丹阳尹，将军如故。太建元
年，进号智武将军，尹如故。秩满，进号翌右将军，寻授”
使持节、都督吴兴诸军事、平东将军、吴兴太守。四年，
入为侍中、翌前将军，迁安前将军、中领军。七年，出为
使持节、散骑常侍、都督南徐、南豫、南北兖四州诸军
事、镇北将军、南徐州刺史。伯固性嗜酒，而不好积聚所得禄俸，用度无节，酣醉已后，多所乞丐，于诸王之
中，最为贫窭。高宗每矜之，特加赏赐。伯固雅性轻率，
好行鞭捶，在州不知政事，日出田猎，或乘眠轝，至于
草间，辄呼民下从游，动至旬日，所捕獐鹿，多使生致。
高宗颇知之，遣使责让者数矣。十年，入朝，又为侍中、
镇右将军，寻除护军将军。其年，为国子祭酒，领左骁
骑将军，侍中、镇右并如故。伯固颇知元理，而堕业无
所通，至于擿句问难，“往往有奇意。为政严苛，国学有
惰游不修习者，重加槚檚，生徒惧焉。由是学业颇进。”
十二年，领宗正卿。十三年，为使持节、都督扬南徐东
阳南豫四州诸军事、扬州刺史，侍中、将军如故。后主
初在东宫，与伯固甚相亲狎。伯固又善嘲谑，高宗每
宴集多引之。叔陵在江州，心害其宠，阴求疵瑕，将中
之以法。及叔陵入朝，伯固惧罪，谄求其意，乃共讪毁
朝贤，历诋文武，虽耆年高位，皆面折之，无所畏忌。伯
固性好射雉，叔陵又好开发蒙墓，出游野外，必与偕
行，于是情好大叶，遂谋不轨。伯固侍禁中，每有密语，
必报叔陵。及叔陵出奔东府，遣使告之。伯固单骑驰
赴，助叔陵指挥，知事不捷，便欲遁走。会四门已闭，不
得出，因同趣白杨道台。马客至，为乱兵所杀。尸于东
昌馆门，时年二十八。诏曰：“伯固同兹悖逆，殒身途路，
今依外议，意犹弗忍，可特许以庶人礼葬。”又诏曰：“伯
固随同巨逆，自绝于天，俾无遗育，抑有恒兴。但童孺
靡识，兼豫《葭莩》，寘之甸人，良以恻悯。及伯固所生王
氏，可并特宥为庶人，国除。”